《听外话皋亭桃花之胜》
清代·何佩玉

春波浩荡风泠泠，扁舟结伴来皋亭。閒鸥静鹭解迎客，兰桡直到花边停。

一株秀而整，穿云蟠过青山顶。一株艳而娇，欹斜暗束青山腰。

日丽霞衣翻片片，何处东外识人面。漫天匝地卷红潮，花郁峰郁都不辨。

一重花护一重山，珊瑚倒插翡翠环。但愁封姨扫作胭脂雪，胜游肯放金樽閒。

望中红白疏密向背不可数，仿佛身入流水天台间。

千枝万枝迷处所，山欲出云花不许。华鬘世界净红尘，惟听仙禽空际语。

感君话旧向晴窗，茶嫩香清蝶影双。游女如云花似海，便思打桨泛春江。

作者简介：何佩玉，字琬碧，歙县人。秉堂三女，祝麒室。有《藕香馆诗钞》。